D. Švantner, poslanec: (2002-02-06):
Teraz nás vyzývate, aby sme v záujme toho, aby sme mohli pokojne vstúpiť do NATO a do Európskej únie, aby sme tu nemali veľké výhrady voči tomuto zákonu. Ale to predsa nejde! Slovenská vláda spravila už všetko pre to, aby spolužitie s Maďarskou republikou bolo nekonfliktné. Obetovali ste odsúhlasenie jazykového a tabuľového zákona. Obetovali ste Slovnaft, IRB a teraz to vyzerá tak, že chcete ešte obetovať aj Kúpele Piešťany. Kde sa konečne zastavíte? Však už raz treba povedať nie, lebo ak sa tu takým spôsobom budeme správať tak, ako sa doteraz správame, budeme vyzerať smiešni nielen v Európe, ale aj v celom svete. Ďakujem. J. Migaš, predseda NR SR: Ďalej s faktickou poznámkou vystúpi pán poslanec Števček. Po ňom pani poslankyňa Belohorská. Nech sa páči, pán poslanec Števček. P. Števček, poslanec: Ďakujem. Dámy a páni, vec je oveľa vážnejšia, než ju pán predseda vlády predkladá. Vypočuli sme si zatiaľ dva prejavy, prejav pána Weissa za parlament a prejav pán Dzurindu za slovenskú vládu. Chcel by som zložiť hlbokú poklonu pánu kolegovi Weissovi, že prehovoril štátnicky a tak, ako sa na suverénneho poslanca suverénneho parlamentu patrí. Ale to, čo predviedol pán predseda vlády, to je zbytočné taktizovanie. Podľa mňa činnosť vlády alebo nečinnosť vlády sa v tejto etape podobá celej jej doterajšej činnosti. Ak zapredáva republiku na iných frontoch, teraz, bohužiaľ, využíva, že zapredáva česť a svedomie tejto republiky, pretože nejde o vyjednávaciu pozíciu, pán predseda, ide o ignoranciu maďarskej vlády. Pri tejto totálnej ignorancii, akú pozíciu chcete zaujať? Jedine razantnú. A tá razancia tu absolútne chýba! Chcel by som ďalej veľmi protestovať proti pojmu nacionalizmus. Nie Slovenská republika sa ukazuje ako nacionalistická, ale niekto úplne iný. Militantný nacionalizmus kráča do Európy práveže z Budapešti. A dosť bolo strašenia s nacionalizmom na adresu Slovenska, lebo už pár ľudí, pár osobností slovenských dejín na to doplatilo. Prečo dvíhame z prachu dejín, na čo by sme chceli zabudnúť, práve nacionalizmus? Myslím si, že heslo má byť hlavne suverenita, nebojácnosť a razantnosť diplomacie. Ďakujem. J. Migaš, predseda NR SR: Ďalej s faktickou poznámkou vystúpi pani poslankyňa Belohorská. I. Belohorská, poslankyňa: Ďakujem pekne, pán predseda. Pán premiér, hovorili ste, že je to problém Maďarskej republiky a až potom náš. Prepáčte, ale ja si myslím, že je to v prvom rade problém váš. Maďarská republika si prijala zákon, o ktorom ste vedeli pol roka dopredu. Boli ste predsa informovaný. Na ministerstvo zahraničných vecí pracovníci posielali všetky veci, ktoré vybavovali okolo tohto zákona, či už to bolo stanovisko Benátskej komisie, či už to bolo stanovisko Európskej komisie, či už to boli názory ostatných politikov Európy, ktorú tu spomínate. Nevydierajte nás ako opozíciu, prosím vás, že teraz hovoríte, že v mene spoločnej Európy a v mene dobrých vzťahov. My, čiže ako vláda premiéra Mečiara vedela zabezpečiť tie dobré vzťahy podpísaním zmluvy a dohody. Ale ako sme dopadli za vašej vlády s Gabčíkovom?! Akým právom vy teraz hovoríte o povinnostiach opozície, keď vy ste chodievali na stretnutia s premiérom Maďarskej republiky? Veď ste sa stretali, keď vás pozývali do Komárna na mosty a, neviem, kade-tade. Prečo ste vtedy nepreriešili problém, ktorý je dôležitý pre slovenských občanov, nielen v záujmoch maďarských občanov? Vy ste premiér tohto štátu! Takže teraz nepoužívajte na nás termíny, ako zvyknete na opozíciu. Veď zrazu, keď potrebujete hlasy opozície, viete povedať, že v mene Európy. Ale prečo donedávna ste nám tu hovorili o krvavých paprčiach, o tom, že sme kradli? Veď nemáte na nás jedno dobré slovo! A už to posledné, ktoré poviete na nás, že sme nacionalisti, prepáčte, pán predseda vlády, všade, v celej Európe sa vzťah k svojej vlasti a k obhajovaniu jej záujmov nazýva patriotizmom. A to ste vy ešte asi nepochopili! 120 J. Migaš, predseda NR SR: Pán poslanec Hudec. I. Hudec, poslanec: Ďakujem za slovo. Hanbím sa, že musím žiť v štáte, kde je predsedom vlády takýto človek. Existuje moderná rozprávka, ktorá hovorí o zakomplexovanom, arogantnom trpaslíkovi, ktorý sa dostane k moci, hoci má IQ mínus 12, a jeho hlúposť všetci vidia, len sa nedá nič robiť. Táto rozprávka sa končí našťastie dobre... J. Migaš, predseda NR SR: Pán poslanec Hudec... I. Hudec, poslanec: Verím, že na Slovensku aj takéto prirovnanie bude platiť po voľbách v budúcom roku. Nedá sa hovoriť s vami rozumne, vážený pane, pretože jednoducho vy asi máte istú genetickú chybu. Ďakujem. J. Migaš, predseda NR SR: Pán poslanec Cabaj, po ňom pani poslankyňa Mušková. Pán poslanec Cabaj, nech sa páči.